[pic] | EUROOPAN YHTEISÖJEN KOMISSIO |

Bryssel 15.2.2006

KOM(2006) 75 lopullinen

KOMISSION VALMISTELUASIAKIRJA

Toimielinten väliset neuvottelut:Ehdotustalousarviota koskevasta kurinalaisuudesta ja talousarviomenettelyn parantamisesta tehdyn TOIMIELINTEN SOPIMUKSEN uusimisesta

PERUSTELUT

Joulukuussa kokoontunut Eurooppa-neuvosto kehotti päätelmissään neuvostoa pyrkimään Euroopan parlamentin ja komission kanssa yhteisymmärrykseen uudesta toimielinten välisestä sopimuksesta yhteisen kannan pohjalta edellyttäen, että hyväksyttävistä ehdoista sovitaan; sopimuksen olisi heijastettava kyseisiä päätelmiä.

Euroopan parlamentti antoi 18. joulukuuta 2005 päätöslauselman, jossa se totesi haluavansa aloittaa neuvoston kanssa rakentavat neuvottelut molempien näkemysten pohjalta, jos Itävallalle annettaisiin puheenjohtajamaana todelliset neuvotteluvaltuudet.

Euroopan parlamentti, neuvosto ja komissio sopivat useista kokouksista (kolmikantaneuvotteluista), jotta neuvotteluille saataisiin jäsennelty viitekehys.

Komissio hyväksyi 1. helmikuuta 2006 valmisteluasiakirjan, joka koski tarkistettua ehdotusta toimielinten sopimuksen uusimisesta. Ehdotukseen liittyi puheenjohtaja Barroson kirje. Siinä kommentoidaan tiettyjä seikkoja, jotka eivät sisälly toimielinten sopimusta koskevaan ehdotukseen, mutta joilla on merkitystä tulevissa neuvotteluissa.

Tämän valmisteluasiakirjan tavoitteena on muotoilla joitakin puheenjohtaja Barroson kirjeessä mainittuja seikkoja tarkemmin ja toimittaa ne 21. helmikuuta käytäviin kolmikantaneuvotteluihin, jotta niistä voidaan neuvotella konkreettisesti.

Näiden seikkojen lisäksi useisiin toimielinten välisissä keskusteluissa jo esiin tulleisiin kysymyksiin on jo annettu muodollinen vastaus toimielinten sopimuksen luonnoksessa, jonka komissio esitti 1. helmikuuta.

Näihin kuuluu erityisesti joustavuus, jonka määrää ja laajuutta lisääviä välineitä komissio on ehdottanut, jotta muuttuviin tarpeisiin ja haasteisiin olisi helpompi vastata. Toimielinten sopimusta koskevassa ehdotuksessa on nykyisten rahoitusnäkymien tapaan myös erillinen otsake kaikkien toimielinten hallintomenoja varten. Komissio on säilyttänyt 1. helmikuuta esittämässään luonnoksessa kaikki budjettikuria, myös yhteistä ulko- ja turvallisuuspolitiikkaa, koskevat säännökset. Komissio on ehdottanut antavansa tarkastelulausekkeesta laajan valkoisen kirjan, joka kattaa kaikki rahoituskehykseen, tuloihin ja menoihin liittyvät tekijät. Tähän prosessiin sisältyvät laajat kuulemismenettelyt, joiden tulos heijastuu talousarvion eri osien muuttamisesta mahdollisesti myöhemmin tehtävissä ehdotuksissa. Samassa yhteydessä on käsiteltävä myös sitä, että Euroopan unionin omien varojen järjestelmästä olisi tehtävä nykyistä avoimempi ja riippumattomampi. Komissio panee merkille, että Euroopan parlamentin aikomuksena on järjestää aiheesta konferenssi, johon myös kansalliset parlamentit osallistuvat.

UUDET RAHOITUSVÄLINEET

Komissio aikoo parantaa EU:n varojen vipuvaikutusta tulevalla rahoituskehyskaudella tehostamalla EU:n talousarvion toimien ja Euroopan investointipankin (EIP) toiminnan synergiaa. Se on jo ehdottanut riskinjakorahoitusvälineen luomista tutkimusrahoituksen kannustamiseksi ja valmistelee parhaillaan erityistä välinettä, jolla saadaan varoja Euroopan laajuisiin liikenneverkkoihin liittyvien hankkeiden toteuttamiseen. Komissio myös valmistelee läheisessä yhteistyössä EIP:n ja Euroopan investointirahaston kanssa erityistoimia pk-yritysten hyväksi esimerkiksi tukemalla nopeasti kasvaviin teknologiavetoisiin yrityksiin tehtäviä pääomainvestointeja.

Uusia rahoitusvälineitä koskeva tekstiehdotus

Euroopan parlamentti, neuvosto ja komissio ovat yhtä mieltä siitä, että yhteisrahoitusmekanismeja tarvitaan EU:n talousarvion vipuvaikutuksen vahvistamiseksi rahoituskannustimia lisäämällä. Ne katsovat, että on edistettävä kaikenlaisia rahoitusvälineitä, joilla voidaan kannustaa julkisia ja yksityisiä sijoittajia. Tavoitteena pitäisi olla EIP:n tutkimus- ja kehittämistyöhön suunnatun riskipääoman lisääminen 10 miljardiin euroon vuosina 2007–2013. Lisäksi Euroopan laajuisia verkkoja ja pk-yrityksiä koskevia välineitä on tehostettava. Komissio tekee tämänsuuntaisia ehdotuksia ja raportoi budjettivallan käyttäjälle EIP:n, Euroopan investointirahaston ja (uusien jäsenvaltioiden osalta) Euroopan jälleenrakennus- ja kehityspankin rahoittamista toimista tukeakseen kyseisten alojen investointeja.

Rahoitussäännökset

Komissio toteaa, että talousarvion toimeenpanoa on tarpeen tehostaa, mutta viimeisimmän, vuonna 2002 toteutetun uudelleenlaadinnan[1] ansiosta aikaansaatua kehitystä ei saa vaarantaa. Komissio onkin jo ehdottanut varainhoitoasetuksen ja sen nykyisten soveltamissääntöjen laajaa tarkistamista. Komissio katsoo, että vuonna 1975 annetun yhteisen julistuksen[2] nojalla varainhoitoasetuksen muutosten pitää syntyä todellisen sovittelumenettelyn tuloksena.

Varainhoitoasetusta koskeva tekstiehdotus

Toimielimillä on yhteinen vastuu varainhoitoasetuksen tarkistuksesta, jonka tavoitteena on tehostaa talousarvion toteuttamista sekä lisätä näkyvyyttä ja kansalaisten siitä saamaa hyötyä. Vuonna 2002 toteutetun uudelleenlaadinnan yhteydessä aikaansaatua kehitystä ei kuitenkaan ole syytä kyseenalaistaa. Kuten vuonna 2002, Euroopan parlamentti, neuvosto ja komissio ovat yhtä mieltä siitä, että varainhoitoasetuksen tarkistaminen saadaan onnistuneesti päätökseen sovittelumenettelyn kautta ja muutetun ehdotuksen pohjalta. Näin Euroopan parlamentin ja neuvoston välille saadaan aikaan yksimielisyys. Toimielimet pyrkivät myös läheiseen ja rakentavaan keskinäiseen yhteistyöhön soveltamissääntöjen laatimisessa. Näin rahoitusmenettelyt yksinkertaistuvat, mutta EU:n taloudellinen etu on edelleen hyvin suojattu.

Euroopan parlamentti ja neuvosto ovat vahvasti sitoutuneet varainhoitoasetusta koskevien neuvottelujen päättämiseen ajoissa, jotta asetus voi tulla voimaan 1. tammikuuta 2007.

Jäsenvaltioiden ilmoitukset

Komissio on toteuttanut hyvin merkittäviä uudistuksia, jotta varainhoito paranisi kaikilla talousarvion aloilla. Komissio esitti 17. tammikuuta 2006 antamassaan tiedonannossa KOM(2006) 9 toimintasuunnitelman yhdennetyn sisäisen valvonnan kehyksen luomiseksi tilintarkastustuomioistuimen ja Euroopan parlamentin näkemysten mukaisesti. Toimintasuunnitelman seurannan on oltava asianmukaista erityisesti kansallisten ilmoitusten ja hallittavissa olevan riskitason määrittämisen suhteen.

Yhteisön varojen tehokasta ja yhdennettyä sisäistä valvontaa koskeva tekstiehdotus

Euroopan parlamentti, neuvosto ja komissio ovat yhtä mieltä siitä, että on tärkeää vahvistaa sisäistä valvontaa ilman, että lisätään hallintotaakkaa. Tämä edellyttää lainsäädännön yksinkertaistamista. Erityistä huomiota kiinnitetään jaetun hallinnoinnin yhteydessä esitettäviin kansallisiin ilmoituksiin. Jäsenvaltiot nimittävät ilmoituksista vastaavat viranomaiset ennen syyskuuta 2006.

Demokraattinen valvonta ja ulkoisten toimien johdonmukaisuus

Komissio edistää päättäväisesti Euroopan ulkoisten toimien toimintalinjojen johdonmukaisuutta ja haluaa välttää niitä koskevien rahoitusvälineiden päällekkäisyyttä ja joustamattomuutta. Komissio on samaa mieltä siitä, ettei välineiden ehdotettu järkeistäminen saa johtaa sen enempää yhteisön lainsäätäjän kuin budjettivallan käyttäjänkään toimivallan supistumiseen. Komissio on valmis tekemään rakentavaa työtä ulkoisia toimia koskevan tekstiehdotuksen suhteen.

Demokraattista valvontaa ja ulkoisten toimien johdonmukaisuutta koskeva tekstiehdotus

Euroopan parlamentti, neuvosto ja komissio toteavat, että ulkoisia toimia koskevia eri välineitä on tarpeen järkeistää. Ne ovat yhtä mieltä siitä, että vaikka tällaisella järkeistämisellä voidaan lisätä EU:n toimien johdonmukaisuutta, se ei saa johtaa sen enempää yhteisön lainsäätäjän kuin budjettivallan käyttäjänkään toimivallan supistumiseen. Asianomaisten säännösten olisi vastattava näitä periaatteita ja niihin olisi sisällyttävä alustava monivuotinen rahoituskehys.

Erillisvirastot

Erillisvirastojen määrän kasvusta on esiintynyt huolta. On haluttu varmistaa, ettei määrän lisääntyminen johda yhteisön toimivaltuuksien siirtymiseen hallitusten välisille rakenteille. Komissio toteaa myös, että uusien virastojen perustamisesta vuosien 2007–2013 rahoituskehyksen aikana saattaa koitua haittaa erityisesti, jos niiden rahoitukseen sovelletaan jo ennestään tiukkaa enimmäismäärää. Tämän vuoksi komissio ehdottaa, että valmisteltaessa uuden viraston perustamista budjettivallan käyttäjä keskustelee sen rahoitusvaikutuksesta kolmikantaneuvotteluissa komission analyysin pohjalta.

Erillisvirastoja koskeva tekstiehdotus

Komissio arvioi uuden erillisviraston vaikutukset talousarvion otsakkeeseen ennen kuin päätös viraston perustamisesta tehdään. Molemmat budjettivallan käyttäjät sitoutuvat osana budjettiyhteistyötä sopimaan virastojen rahoituksesta kyseisten tietojen perusteella ennen kuin asianomainen oikeusperusta tulee voimaan.

Omat varat

Komission 1. helmikuuta esittämä toimielinten sopimuksen luonnos sisältää jo tarkastelulausekkeen. Sen mukaan komissio esittää valkoisen kirjan, jossa käsitellään kaikkia EU:n talousarvioon liittyviä näkökohtia niin tulojen kuin menojenkin kannalta. Menettely aloitetaan sen jälkeen, kun toimielimet ovat sopineet kaikista seuraavan rahoituskehyksen osatekijöistä, ja se edellyttää yksityiskohtaista valmistelua ja laajaa kuulemista. Euroopan parlamentti haluaa kutsua jäsenvaltioiden parlamenttien edustajat koolle omien varojen järjestelmän tarkistusta käsittelevään kokoukseen, jossa käsitellään suuntaviivojen antamista komission ehdotuksia varten.

Omia varoja koskeva tekstiehdotus

EU:n toimielimet panevat merkille Euroopan parlamentin suunnitelmat järjestää Euroopan parlamentin ja kansallisten parlamenttien edustajille omien varojen järjestelmää koskeva kokous.

Rahoitussuunnitelma

Rahoitussuunnitelma on edelleen tärkeä vuotuisessa budjettimenettelyssä. Komissio aikoo noudattaa aiemmin tekemiään sitoumuksia, joiden mukaan se toimittaa rahoitussuunnitelmaa koskevat tiedot molemmille budjettivallan käyttäjille.

Rahoitussuunnitelmaa koskeva tekstiehdotus

Euroopan parlamentti, neuvosto ja komissio toteavat rahoitussuunnitelman tärkeyden ja jatkavat 16. heinäkuuta 2004 pidetyssä neuvottelukokouksessa aiheesta aikaansaatua sopimusta. Komission on ajantasaistettava rahoitussuunnitelmaa kahdesti vuodessa ja sitä on tarpeen mukaan käsiteltävä kaikissa kolmikantaneuvotteluissa, joista säädetään […] tehdyssä toimielinten sopimuksessa.

[1] Neuvoston asetus (EY, Euratom) N:o 1605/2002, 25.6.2002.

[2] Euroopan parlamentin, neuvoston ja komission 4 päivänä maaliskuuta 1975 antama yhteinen julistus neuvottelumenettelyn käyttöönottamisesta, EYVL C 89, 22.4.1975, s. 1.